Document ID: 32015R0182

VYKONÁVACIE NARIADENIE KOMISIE (EÚ) 2015/182
z 2. februára 2015,
ktorým sa zrušuje vykonávacie nariadenie (EÚ) č. 827/2011 o zatriedení určitého tovaru do kombinovanej nomenklatúry
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
keďže:
(1)
Vykonávacím nariadením Komisie (EÚ) č. 827/2011 (2) sa modré polymetínové farbivo (fluorescenčné farbivo) rozpustené v zmesi rozpúšťadiel etylénglykolu a metanolu, používané v automatizovaných analyzátoroch krvi na farbenie leukocytov fluorescenčným označením po špecifickej predúprave krvi, zatrieďuje do položky 3212 kombinovanej nomenklatúry ako farba a ostatné farbivo. Zatriedenie výrobku do položky 3822 kombinovanej nomenklatúry bolo vylúčené z toho dôvodu, že farbivo položky 3204 balené na predaj v malom je zatriedené do položky 3212.
(2)
Súdny dvor Európskej únie vo veci C-480/13, Sysmex Europe GmbH/Hauptzollamt Hamburg-Hafen, (3) rozhodol, že výrobok zložený z rozpúšťadiel a polymetínovej substancie by sa mal zatriediť do položky 3822 kombinovanej nomenklatúry ako laboratórne reagencie. Súd na základe predložených informácií usúdil, že použitie uvedeného výrobku ako farbiva je iba čisto teoretickou možnosťou.
(3)
Výrobok, ktorý Súdny dvor preskúmal vo veci C-480/13, sa zhoduje s výrobkom, ktorého zatriedenie je stanovené vo vykonávacom nariadení (EÚ) č. 827/2011.
(4)
V dôsledku toho je vhodné zrušiť vykonávacie nariadenie (EÚ) č. 827/2011, aby sa predišlo prípadným nezhodám v nomenklatúrnom zatriedení modrého polymetínového farbiva (fluorescenčné farbivo) rozpusteného v zmesi rozpúšťadiel etylénglykolu a metanolu a aby sa zaistilo jednotné uplatňovanie kombinovanej nomenklatúry v Únii.
(5)
Vykonávacie nariadenie (EÚ) č. 827/2011 by sa preto malo zrušiť.
(6)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Vykonávacie nariadenie (EÚ) č. 827/2011 sa zrušuje.
Článok 2
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. februára 2015

Labels: 0
3